Hej Bolius 


Jeg vil gerne have en helt lille kælegris. 


Jeg bor på et kollegie, der tillader dyr og har kæmpe store græsarealer. 


Er der nogen love, der holder mig fra at købe en kælegris?


Med venlig hilsen


Christian C


Må jeg holde kælegris i min lejlighed?
Hej Christian C  
  
Grise - og også små kælegrise - hører ikke under betegnelsen kæledyr som fx hunde, katte o.l , men er i stedet husdyr.


For husdyr gælder andre regler end for kæledyr, så selv hvis du havde din egen have, kunne du ikke uden videre købe en gris og have den gående rundt i huset og haven. 


Det skyldes, at det i byzoner og sommerhusområder som udgangspunkt ikke er tilladt at holde kælegrise eller andre dyr, der normalt hører til på landet.


Men der kan dog under visse betingelser dispenseres, når det gælder kælegrise der holdes i et indhegnet område som fx en indhegnet have.   
  
Nogle af betingelserne er, at dyreværnsloven skal overholdes samt at grisene skal registreres og øremærkes.  
  
Men hvis du har fået tilladelse til at holde grisen, så må du gerne gå tur med grisen, så længe du holder den i snor. Du må også gerne tage den med på korte besøg hos dine venner.  
  
Men hvis du skal have den med på ferie eller hos venner med mere end en overnatning, kræver det en ny registrering  


Læs mere her: [Sådan holder du kælegris](/alt-du-boer-vide-om-kaelegrise-12278)

Og her kan du læse mere om, hvilke dyr du må holde, når du bor i enfamiliehus: [Love og regler om dyrehold ved enfamiliehuse](/love-og-regler-om-dyrehold-ved-enfamiliehuse-18437)

